Ir-Regolament tal-Kummissjoni (KE) Nru 1647/1999
tas-27 ta’ Lulju 1999
li jidderoga mir-Regolament (KE) Nru 2571/97 dwar il-bejgħ ta’ butir bi prezzijiet imnaqqsa u l-għotja ta’ għajnuna dwar krema, butir u konċentrat tal-butir għall-użu fil-manufattura ta’ prodotti ta’ l-għaġina, ġelati u affarijiet oħra ta’ l-ikel f’dak li għandu x’jaqsam mal-limitu ta’ żmien għall-użu u l-inkorporazzjoni
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizazzjoni komuni tas-suq tal-ħalib u prodotti tal-ħalib [1], kif l-aħħar emendat bir-Regolament (KE) Nru 1587/96 [2], u b’mod partikulari l-Artikoli 6(6) u 12(3) tiegħu,
(1) Billi r-Regolament tal-Kummissjoni (KE) Nru 2571/97 [3], kif l-aħħar emendat bir-Regolament (KE) Nru 494/1999 [4], jiffissa l-limitu ta’ żmien għall-użu tal-prodotti msemmija fl-Artikolu 1 ta’ dak ir-Regolament u l-inkorporazzjoni tagħhom fi prodotti lesti; filwaqt li r-Regolament (KE) Nru 1982/98 [5], li jemenda r-Regolament (KE) Nru 2571/97, jiffissa dak il-perijodu għal ħames xhur għal kwantitajiet li għalihom ikunu ngħataw kuntratti mis-17-il stedina għall-appalt ’il quddiem; filwaqt li dak il-perijodu għadu ma spiċċax għal kwantitajiet li għalihom ingħataw kuntratti skond il-25 u s-26 stedina għall-appalt; filwaqt li r-Regolament (KE) Nru 494/1999, li jemenda r-Regolament (KE) Nru 2571/97, naqqas dak il-perijodu għal erba’ xhur għal kwantitajiet li għalihom ingħataw kuntratti mis-27 stedina għall-appalt ’il quddiem;
(2) Billi d-Deċiżjonijiet tal-Kummissjoni 1999/363/KE [6], 1999/368/KE [7], 1999/389/KE [8], 1999/390/KE [9], u 1999/449/KE [10] jipprovdu għal miżuri sabiex jipproteġu ċerti prodotti ta’ oriġini mill-annimali maħsuba għall-konsum mill-bniedem jew mill-annimal minn kontaminazzjoni bid-dijossina;
(3) Billi minħabba li l-livell ta’ appalti għall-għotja ta’ l-għajnuna stabbilizza u b’konsegwenza ta’ diffikultajiet li ltaqgħu magħhom ċerti operaturi fis-suq in kwistjoni minħabba miżuri ta’ protezzjoni li għandhom x’jaqsmu mal-kontaminazzjoni bid-dijossina ta’ ċerti prodotti għall-konsum mill-bniedem, il-limiti ta’ żmien sabiex ikunu nkorporati l-kwantitajiet konċernati fi prodotti lesti li jkunu għadhom ma skadewx għal dawk l-operaturi għandhom ikunu mtawwla b’xahar;
(4) Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għal Ħalib u Prodotti tal-Ħalib,
ADOTTAT DAN IR-REGOLAMENT:
Artikolu 1
Permezz ta’ deroga mill-Artikolu 11 tar-Regolament (KE) Nru 2571/97:
- il-limitu ta’ żmien għall-użu u inkorporazzjoni tal-kwantitajiet li għalihom ikunu ngħataw kuntratti taħt il-25 u 26 stedina għall-appalt fl-1999 għandu jkun ta’ sitt xhur,
- il-limitu ta’ żmien għall-użu u inkorporazzjoni tal-kwantitajiet li għalihom ikunu ngħataw kuntratti taħt is-27 u 34 stedina għall-appalt fl-1999 għandu jkun ta’ ħames xhur.
Artikolu 2
Dan ir-Regolament għandu japplika fuq it-talba ta’ operaturi li jistgħu jagħtu prova għas-sodisfazzjon ta’ l-awtorità kompetenti li huma ma’ setgħux jużaw u jinkorporaw il-kwantitajiet imsemmija fil-limiti ta’ żmien imposti bl-Artikolu 11 tar-Regolament (KE) Nru 2571/97 minħabba l-miżuri ta’ protezzjoni previsti fid-Deċiżjonijiet tal-Kummissjoni 1999/363/KE, 1999/368/KE, 1999/389/KE, 1999/390/KE u 1999/449/KE.
Sabiex tkun assessjata s-sitwazzjoni msemmija fl-ewwel paragrafu awtoritajiet kompetenti għandhom jużaw dokumenti kummerċjali msemmija fl-Artikolu 1(2) tar-Regolament tal-Kunsill (KEE) Nru 4045/89 [11].
Artikolu 3
Dan ir-Regolament għandu jidħol fis-seħħ fit-tielet ġurnata ta’ wara li jkun ippubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Lulju 1999.